b'\n_START_ARTICLE_\nRudolf Steiner\n_START_SECTION_\n\xc5\xbdivljenje\n_START_PARAGRAPH_\nNjegov o\xc4\x8de je bil \xc5\xbeelezni\xc5\xa1ki uradnik, tako da so se v njegovih mladih letih pogosto selili. O\xc4\x8de je poskrbel za njegovo osnovno izobrazbo. Poleti leta 1879 je maturiral in se vpisal na Tehni\xc4\x8dno visoko \xc5\xa1olo na Dunaju. Dobil je nalogo urejanja Goethejevih znanstvenih del, s \xc4\x8demer se je seznanil z njegovim celostnim pogledom na svet. Doktoriral je iz filozofije z disertacijo \xc2\xbbResnica in znanost\xc2\xab. S pomo\xc4\x8djo izku\xc5\xa1enj, ki jih je opisoval kot spiritualne, je za\xc4\x8del povezovati uradno znanost s tako imenovano duhovno znanostjo. Nekaj \xc4\x8dasa je bil \xc4\x8dlan teozofskega dru\xc5\xa1tva, potem pa je leta 1912 ustanovil antropozofsko dru\xc5\xa1tvo in leta 1913 Goetheanum, \xc5\xa1olo duhovne znanosti, v Dornachu v \xc5\xa0vici. Leta 1919 je v Stuttgartu ustanovil prvo waldorfsko \xc5\xa1olo.\n_START_SECTION_\nNjegova vloga v poljedelstvu\n_START_PARAGRAPH_\nRudolf Steiner je leta 1924 organiziral Poljedelski te\xc4\x8daj za velike kmetovalce v Nem\xc4\x8diji, na katerem je opozoril na resne posledice uporabljanja kemi\xc4\x8dnih sredstev, umetnih gnojil in \xc5\xa1kropiv v poljedelstvu ter nespo\xc5\xa1tovanje naravnih ciklov v kmetijstvu, ki se je vse bolj industrializiralo. Trdil je, da \xc2\xbbnadson\xc4\x8dni\xc2\xab\xc2\xa0planeti, Mars, Jupiter in Saturn sevajo svoje sile - energijo globoko v zemljo, od koder jih kremen\xc4\x8daste kamenine sevajo nazaj v prst, v kateri rastlina korenini. Rastlina ima te sile na razpolago od \xc2\xbbnadson\xc4\x8dnih\xc2\xab\xc2\xa0planetov in jih vgradi v svoje plodove kot sile vitalnosti. Prav tako drugi \xc2\xbbpodson\xc4\x8dni\xc2\xab\xc2\xa0planeti, Luna, Merkur in Venera, sevajo drugo vrsto energije, katero privla\xc4\x8di nase apnenec v tleh. Rastline, ki sprejemajo to energijo, pridobijo z njo sposobnost tvorbe semen, ki dobro kalijo. Energije podson\xc4\x8dnih planetov posredujejo sposobnost dobre reprodukcije ali \xc2\xbbsile reprodukcije\xc2\xab. Delovanje so izmerili ob son\xc4\x8dnih mrkih. Rudolf Steiner je predpostavljal, da imajo tako kot \xc4\x8dlovek in \xc5\xbeivali tudi rastline neko svojo "osebnost" - posebnost. Na omenjenem poljedelskem te\xc4\x8daju je izjavil:\xc2\xa0\xc2\xbbKonec tega stoletja bodo na\xc5\xa1a \xc5\xbeivila tako prazna, da za \xc4\x8dlovekovo prehrano ne bodo ve\xc4\x8d uporabna, polnila bodo le njegov \xc5\xbeelodec, a resni\xc4\x8dno prehranjevati \xc4\x8dloveka ne bodo ve\xc4\x8d mogla\xc2\xab_NEWLINE_Leto 1924 je tako za\xc4\x8detek druga\xc4\x8dnega poljedelstva, ki se imenuje Biolo\xc5\xa1ko-dinami\xc4\x8dno poljedelstvo in ga je s t. i. setvenimi koledarji nadgradila Maria Thun. Razvija se kljub raznim te\xc5\xbeavam tudi v Sloveniji. Z druge strani je sli\xc5\xa1ati o\xc4\x8ditke, da gre za okultno psevdoznanost.'